title: 2007/856/ΕΚ: Απόφαση του Συμβουλίου, της 8ης Νοεμβρίου 2007 , σχετικά με την προσχώρηση της Βουλγαρίας και της Ρουμανίας στη σύμβαση για το εφαρμοστέο δίκαιο στις συμβατικές ενοχές, η οποία άνοιξε προς υπογραφή στη Ρώμη στις 19 Ιουνίου 1980

text:
               29.12.2007

               EL

               Επίσημη Εφημερίδα της Ευρωπαϊκής Ένωσης

               L 347/1

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 8ης Νοεμβρίου 2007
   σχετικά με την προσχώρηση της Βουλγαρίας και της Ρουμανίας στη σύμβαση για το εφαρμοστέο δίκαιο στις συμβατικές ενοχές, η οποία άνοιξε προς υπογραφή στη Ρώμη στις 19 Ιουνίου 1980
   (2007/856/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   την πράξη προσχώρησης του 2005, και ιδίως το άρθρο 3 παράγραφος 4,
   τη σύσταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η σύμβαση για το εφαρμοστέο δίκαιο στις συμβατικές ενοχές (εφεξής «σύμβαση του 1980») άνοιξε προς υπογραφή στη Ρώμη στις 19 Ιουνίου 1980 και τέθηκε σε ισχύ την 1η Απριλίου 1991.

               (2)

               Η σύμβαση του 1980 συμπληρώθηκε από το πρώτο και το δεύτερο πρωτόκολλο της 19ης Δεκεμβρίου 1988 όσον αφορά την ερμηνεία της σύμβασης από το Δικαστήριο των Ευρωπαϊκών Κοινοτήτων (2) (εφεξής «πρώτο και δεύτερο πρωτόκολλο του 1988»).

               (3)

               Η Ελληνική Δημοκρατία προσχώρησε στη σύμβαση του 1980 με τη σύμβαση της 10ης Απριλίου 1984 (3) (εφεξής «σύμβαση του 1984»), η οποία τέθηκε σε ισχύ την 1η Απριλίου 1991.

               (4)

               Το Βασίλειο της Ισπανίας και η Πορτογαλική Δημοκρατία προσχώρησαν στη σύμβαση του 1980 με τη σύμβαση της 18ης Μαΐου 1992 (4) (εφεξής «σύμβαση του 1992»), η οποία τέθηκε σε ισχύ την 1η Σεπτεμβρίου 1993.

               (5)

               Η Δημοκρατία της Αυστρίας, η Δημοκρατία της Φινλανδίας και το Βασίλειο της Σουηδίας προσχώρησαν στη σύμβαση του 1980 με τη σύμβαση της 29ης Νοεμβρίου 1996 (5), (εφεξής «σύμβαση του 1996»), η οποία τέθηκε σε ισχύ την 1η Οκτωβρίου 1998.

               (6)

               Μετά την προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, υπεγράφη, στις 14 Απριλίου 2005 μια σύμβαση (εφεξής «σύμβαση του 2005»), που δεν έχει τεθεί ακόμη σε ισχύ ανάμεσα σε όλα τα κράτη μέλη, για την προσχώρηση των εν λόγω νέων κρατών μελών στη σύμβαση του 1988 και στο πρώτο και δεύτερο πρωτόκολλο του 1988 (6).

               (7)

               Σύμφωνα με το άρθρο 3 παράγραφος 3 της πράξης προσχώρησης του 2005, η Δημοκρατία της Βουλγαρίας και η Ρουμανία προσχωρούν στις συμβάσεις και στα πρωτόκολλα που απαριθμούνται στο παράρτημα I αυτής, όπως τροποποιήθηκε με την απόφαση 2007/857/ΕΚ του Συμβουλίου (7). Μεταξύ των συμβάσεων και των πρωτοκόλλων αυτών, περιλαμβάνονται η σύμβαση του 1980, το πρώτο και το δεύτερο πρωτόκολλο του 1988 καθώς και οι συμβάσεις του 1984, του 1992, του 1996 και του 2005. Οι εν λόγω συμβάσεις και τα πρωτόκολλα τίθενται σε ισχύ, για τη Βουλγαρία και τη Ρουμανία, κατά την ημερομηνία που ορίζει το Συμβούλιο.

               (8)

               Σύμφωνα με το άρθρο 3 παράγραφος 4 της πράξης προσχώρησης του 2005, το Συμβούλιο επιφέρει όλες τις προσαρμογές που απαιτούνται λόγω της προσχώρησης της Δημοκρατίας της Βουλγαρίας και της Ρουμανίας στις εν λόγω συμβάσεις και τα πρωτόκολλα,

         ΑΠΟΦΑΣΙΖΕΙ:
   Άρθρο 1
   Στο άρθρο 2 του πρώτου πρωτοκόλλου του 1988 όσον αφορά την ερμηνεία της σύμβασης του 1980 από το Δικαστήριο των Ευρωπαϊκών Κοινοτήτων, το στοιχείο α) τροποποιείται ως εξής:

               α)

               Μεταξύ της δεύτερης και της τρίτης περίπτωσης, παρεμβάλλεται η ακόλουθη περίπτωση:

                           «—

                           στη Βουλγαρία:

                              Върховен касационен съд et Върховен административен съд».

               β)

               Μεταξύ της εικοστής και της εικοστής πρώτης περίπτωσης, παρεμβάλλεται η ακόλουθη περίπτωση:

                           «—

                           στη Ρουμανία:

                              Înalta Curte de Casație și Justiție».

         Άρθρο 2
   1.   Η σύμβαση του 1980, το πρώτο και το δεύτερο πρωτόκολλο του 1988 καθώς και οι συμβάσεις του 1984, του 1992 και του 1996, όπως τροποποιούνται με την παρούσα απόφαση, τίθενται σε ισχύ μεταξύ της Δημοκρατίας της Βουλγαρίας, της Ρουμανίας και των άλλων κρατών μελών, στις 15 Ιανουαρίου 2008.
   2.   Η σύμβαση του 2005 τίθεται σε ισχύ στις 15 Ιανουαρίου 2008, μεταξύ της Δημοκρατίας της Βουλγαρίας, της Ρουμανίας και των κρατών μελών έναντι των οποίων ετέθη σε ισχύ πριν από αυτή την ημερομηνία.
   3.   Η σύμβαση του 2005 τίθεται σε ισχύ ανάμεσα στη Δημοκρατία της Βουλγαρίας, τη Ρουμανία και τα κράτη μέλη έναντι των οποίων δεν ετέθη ακόμα σε ισχύ κατά την ημερομηνία που αναφέρει το άρθρο 5 παράγραφος 2 της ανωτέρω σύμβασης.
   Άρθρο 3
   Τα κείμενα της σύμβασης του 1980, του πρώτου και του δεύτερου πρωτοκόλλου του 1988 καθώς και των συμβάσεων του 1984, του 1992, του 1996 και του 2005, όπως καταρτίσθηκαν στη βουλγαρική και στη ρουμανική γλώσσα και προσαρτώνται στην παρούσα απόφαση, είναι αυθεντικά υπό τους ίδιους όρους με εκείνους που ισχύουν για τα κείμενα στις άλλες γλώσσες των εν λόγω συμβάσεων και πρωτοκόλλων.
   Ένα μόνο αντίτυπο των εν λόγω κειμένων, στη βουλγαρική και στη ρουμανική γλώσσα, κατατίθεται στα αρχεία της Γενικής Γραμματείας του Συμβουλίου της Ευρωπαϊκής Ένωσης μαζί με τις άλλες αυθεντικές γλωσσικές εκδόσεις.
   Ο Γενικός Γραμματέας χορηγεί στις κυβερνήσεις της Δημοκρατίας της Βουλγαρίας και της Ρουμανίας επικυρωμένο αντίγραφο σε όλες τις γλωσσικές εκδόσεις των συμβάσεων και των πρωτοκόλλων που αναφέρονται στο πρώτο εδάφιο, στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική και φινλανδική γλώσσα.
   Άρθρο 4
   Η παρούσα απόφαση παράγει αποτελέσματα από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Νοεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  Γνώμη που διατυπώθηκε στις 11 Οκτωβρίου 2007 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 48 της 20.2.1989, σ. 1 και ΕΕ L 48 της 20.12.1989, σ. 17.

      (3)  ΕΕ L 146 της 31.5.1984, σ. 1.

      (4)  ΕΕ L 333 της 18.11.1992, σ. 1.

      (5)  ΕΕ C 15 της 15.1.1997, σ. 10.

      (6)  ΕΕ C 169 της 8.7.2005, σ. 1.

      (7)  Βλέπε σελίδα 3 της παρούσας Επίσημης Εφημερίδας.


title: 2012/592/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/258

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010
   (2012/592/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010, συνοδευόμενη από τις απαντήσεις του Ιδρύματος (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 — C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΟΚ) αριθ. 1365/75 του Συμβουλίου, της 26ης Μαΐου 1975, περί της δημιουργίας Ευρωπαϊκού Ιδρύματος για τη Βελτίωση των Συνθηκών Διαβιώσεως και Εργασίας (3), και ιδίως το άρθρο 16,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0116/2012),

               1.

               χορηγεί απαλλαγή στον διευθυντή του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας όσον αφορά την εκτέλεση του προϋπολογισμού του Ιδρύματος για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, και το ψήφισμα που αποτελεί αναπόσπαστο τμήμα της, στον διευθυντή του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 366 της 15.12.2011, σ. 150.

      (2)  ΕΕ L 248 της 16.9.2002, σ. 1.

      (3)  ΕΕ L 139 της 30.5.1975, σ. 1.

      (4)  ΕΕ L 357 της 31.12.2002, σ. 72.
   ΠΑΡΑΡΤΗΜΑ

      ΣΥΣΤΑΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΤΑ ΠΡΟΗΓΟΥΜΕΝΑ ΕΤΗ

               Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας

               2006

               2007

               2008

               2009

               Επιδόσεις

               ά.α.

               ά.α.

               καλεί το Ίδρυμα να προβεί σε διαχρονική ανάλυση των δραστηριοτήτων αυτού του έτους και των προηγούμενων ετών, παρόμοια με την εκ των υστέρων ανάλυση που πραγματοποιήθηκε κατά τα προηγούμενα έτη

                           —

                           ενθαρρύνει το Ίδρυμα να αναπτύξει περαιτέρω το σύστημα παρακολούθησης της επίδοσης του Ιδρύματος για να εξασφαλίζει ότι τα αποτελέσματα από την παρακολούθηση της επίδοσής του ανατροφοδοτούν τη λήψη αποφάσεων και τον σχεδιασμό από τους ιθύνοντές του και ότι διενεργούνται περιοδικά έρευνες για να επιτυγχάνεται ανατροφοδότηση από το κοινό στο οποίο απευθύνεται η δραστηριότητα του Ιδρύματος

                           —

                           στηρίζει τη σύσταση των εξωτερικών αξιολογητών σύμφωνα με την οποία πρέπει να προσδιορισθεί ακριβέστερα το κοινό στο οποίο απευθύνεται η δραστηριότητα του Ιδρύματος σε εθνικό επίπεδο και πρέπει να δημιουργηθεί δίκτυο σημείων επαφής που θα βασίζεται σε εθνικές αρχές που εκπροσωπούνται στο διοικητικό του συμβούλιο

               Επιχειρησιακές πιστώσεις που μεταφέρονται

               Το ποσοστό εκτέλεσης για τις πιστώσεις ανάληψης υποχρεώσεων του 2006 ήταν πάνω από 97 %. Το ποσοστό των μεταφερόμενων πιστώσεων ήταν 43 % για επιχειρησιακές δραστηριότητες.Κατά συνέπεια, δεν τηρήθηκε αυστηρά η αρχή της ετήσιας διάρκειας του προϋπολογισμού.

               ά.α.

               Το Ίδρυμα πρέπει να λάβει μέτρα για να αποτραπούν ανεπάρκειες στον σχεδιασμό και προγραμματισμό, προκειμένου να τηρηθεί η αρχή της ετήσιας διάρκειας του προϋπολογισμού

                           —

                           καλεί το Ίδρυμα να μεριμνά ώστε πιστώσεις να διατίθενται μόνον αφού έχουν εισπραχθεί τα αντίστοιχα έσοδα για ειδικό προορισμό

                           —

                           σημειώνει ότι το Ελεγκτικό Συνέδριο ήταν υποχρεωμένο να διατυπώσει παρατηρήσεις σχετικά με τη δημοσιονομική και οικονομική κατάσταση του Ιδρύματος, η οποία χαρακτηριζόταν από σοβαρές ανεπάρκειες που καταδεικνύουν σημαντικές αδυναμίες στον τρόπο χρηματοοικονομικής οργάνωσής του

               Μεταφορές πιστώσεων χωρίς δικαιολογητικά έγγραφα

               ά.α.

               ά.α.

               Οι μεταφορές πιστώσεων δεν ήταν επαρκώς αιτιολογημένες

               ά.α.

               Διαδικασίες σύναψης συμβάσεων

               ά.α.

               Ανωμαλίες που αφορούν τη διαδικασία χρηματοοικονομικής αξιολόγησης και τα κριτήρια επιλογής οι οποίες δεν επιτρέπουν την ορθή αξιολόγηση της χρηματοικονομικής ικανότητας των υποψηφίων

               καλεί το Ίδρυμα να λάβει μέτρα για να βελτιώσει την παρακολούθηση των συμβάσεων που συνάπτει και τον προγραμματισμό των διαδικασιών που εφαρμόζει για τη σύναψη συμβάσεων,

               καλεί το Ίδρυμα να λάβει μέτρα για να βελτιώσει τη διαδικασία αξιολόγησης και αναθεώρησης προκειμένου να αποφευχθεί στο μέλλον η επανάληψη σφαλμάτων στη διαδικασία σύναψης συμβάσεων που εφαρμόζει

               Ανθρώπινοι πόροι

               Οι διαδικασίες προσλήψεων δεν είναι απολύτως διαφανείς ούτε εξασφαλίζουν την αποφυγή διακρίσεων

               Οι διαδικασίες προσλήψεων δεν είναι απολύτως διαφανείς ούτε εξασφαλίζουν την αποφυγή διακρίσεων

                           —

                           καλεί το Ίδρυμα να λάβει μέτρα για να αντιμετωπίζει έγκαιρα τις αποχωρήσεις βασικών στελεχών και να καταγράφει τον αριθμό προσωπικού στην έκθεση δραστηριοτήτων σύμφωνα με κριτήρια διαφάνειας

                           —

                           έχουν σημειωθεί βελτιώσεις στις διαδικασίες προσλήψεων που εφαρμόζει το Ίδρυμα

               καλεί το Ίδρυμα να παρέχει αποδεικτικά στοιχεία για τις αποφάσεις επιλογής προσωπικού που λαμβάνει προκειμένου να διασφαλιστεί η διαφάνεια των διαδικασιών προσλήψεων· παροτρύνει το Ίδρυμα να αντιμετωπίσει τάχιστα την κατάσταση και να γνωστοποιήσει στην αρμόδια για την απαλλαγή αρχή την πρόοδο που σημειώθηκε·

               Εσωτερικός έλεγχος

               ζητεί τη βελτίωση της δημοσιονομικής διαχείρισης: δύο συμβάσεις δεν καταλογίστηκαν στον προϋπολογισμό του αντίστοιχου οικονομικού έτους

                           —

                           ζητεί τη βελτίωση της δημοσιονομικής διαχείρισης: ο ανακτήσιμος ΦΠΑ για το οικονομικό έτος 2007, ύψους 376 611 EUR, δεν απαιτήθηκε μέχρι το τέλος του έτους

                           —

                           καλεί το Ίδρυμα να λάβει μέτρα για να βελτιώσει τις δημοσιονομικές του καταστάσεις

                           —

                           καλεί το Ίδρυμα να λάβει μέτρα για να εφαρμόσει τις 28 από τις 54 συστάσεις της Υπηρεσίας Εσωτερικού Ελέγχου, συγκεκριμένα να εισαγάγει πρότυπα εσωτερικού ελέγχου· να παρακολουθήσει την εφαρμογή άλλων προτύπων εσωτερικού ελέγχου· να εισαγάγει αποτελεσματικό σύστημα σχεδιασμού και παρακολούθησης

                           —

                           εφαρμόστηκαν 2 από τις 8 συστάσεις της IAS

                           —

                           παροτρύνει το Ίδρυμα να εφαρμόσει τις συστάσεις που διατυπώνονται στην έκθεση της IAS σχετικά με τη δημοσιονομική διαχείριση και να ενημερώσει την αρμόδια για την απαλλαγή αρχή σχετικά με την πρόοδο που σημειώνεται στο θέμα αυτό

          ---documentbreak---

               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/259

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   το οποίο περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας για το οικονομικό έτος 2010, συνοδευόμενη από τις απαντήσεις του Ιδρύματος (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 – C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΟΚ) αριθ. 1365/75 του Συμβουλίου, της 26ης Μαΐου 1975, περί της δημιουργίας Ευρωπαϊκού Ιδρύματος για τη Βελτίωση των Συνθηκών Διαβιώσεως και Εργασίας (3), και ιδίως το άρθρο 16,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0116/2012),

               A.

               λαμβάνοντας υπόψη ότι το Ελεγκτικό Συνέδριο δήλωσε ότι αποκόμισε εύλογη βεβαιότητα ότι οι ετήσιοι λογαριασμοί για το οικονομικό έτος 2010 είναι αξιόπιστοι και ότι οι υποκείμενες πράξεις είναι νόμιμες και κανονικές,

               B.

               λαμβάνοντας υπόψη ότι, στις 10 Μαΐου 2011, το Κοινοβούλιο χορήγησε απαλλαγή στον διευθυντή του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας όσον αφορά την εκτέλεση του προϋπολογισμού του Ιδρύματος για το οικονομικό έτος 2009 (5), στο δε συνοδευτικό ψήφισμα της απόφασης περί απαλλαγής, μεταξύ άλλων,

                           —

                           καλεί το Ίδρυμα να παρέχει αποδεικτικά στοιχεία για τις αποφάσεις επιλογής προσωπικού που λαμβάνει (π.χ. αποδεικτικά στοιχεία για την ελάχιστη βαθμολογία που πρέπει να έχουν εξασφαλίσει οι υποψήφιοι στην αρχή της διεργασίας πρόσληψης) για να υπάρχουν εχέγγυα διαφάνειας των διαδικασιών προσλήψεων·

                           —

                           καλεί το Ίδρυμα να μεριμνά ώστε πιστώσεις να διατίθενται μόνον αφού έχουν εισπραχθεί τα αντίστοιχα έσοδα για ειδικό προορισμό·

                           —

                           σημειώνει ότι το Ελεγκτικό Συνέδριο ήταν υποχρεωμένο να διατυπώσει παρατηρήσεις σχετικά με τη δημοσιονομική και οικονομική κατάσταση του Ιδρύματος, η οποία χαρακτηριζόταν από σοβαρές ανεπάρκειες που καταδεικνύουν σημαντικές αδυναμίες στον τρόπο χρηματοοικονομικής οργάνωσής του·

               Γ.

               λαμβάνοντας υπόψη ότι ο προϋπολογισμός του Ιδρύματος για το οικονομικό έτος 2010 ανερχόταν σε 20 900 000 EUR, ήτοι παρουσίασε αύξηση κατά 3,4 % σε σχέση με το οικονομικό έτος 2009· λαμβάνοντας υπόψη ότι η αρχική συνεισφορά της Ένωσης στον προϋπολογισμό του Ιδρύματος για το 2010 ήταν 19 067 159 EUR σε σύγκριση με τα 19 450 000 EUR το 2009 (6), γεγονός που συνιστά μείωση κατά 0,97 %,

      Παρακολούθηση των παρατηρήσεων του Ελεγκτικού Συνεδρίου του 2009

               1.

               διαπιστώνει, με βάση την ετήσια έκθεση δραστηριοτήτων, ότι το Ίδρυμα ανέλαβε τις υποχρεώσεις και τις δράσεις που αναφέρονται κατωτέρω, συμμορφούμενο προς τις παρατηρήσεις του Ελεγκτικού Συνεδρίου του 2009·

                           —

                           το Ίδρυμα δεσμεύτηκε να δίδει μεγαλύτερη προσοχή στο γεγονός ότι στο μέλλον οι πιστώσεις θα διατίθενται μόνον αφού έχουν εισπραχθεί τα αντίστοιχα έσοδα για ειδικό προορισμό·

                           —

                           το Ίδρυμα δεσμεύτηκε να βελτιώσει σημαντικά τις προσπάθειές του για το κλείσιμο των λογαριασμών του 2010 μέσω πρόσθετων προγραμμάτων κατάρτισης και διάθεσης πρόσθετων πόρων· διασφαλίστηκε ότι θα τηρηθούν όλες οι προθεσμίες όσον αφορά τους λογαριασμούς για το 2010 και δεν εντοπίστηκαν σοβαρές αδυναμίες στους προσωρινούς λογαριασμούς του 2010·

                           —

                           το μητρώο εξαιρέσεων τέθηκε σε εφαρμογή την 1η Ιουλίου 2010·

                           —

                           όσον αφορά τις διαδικασίες πρόσληψης προσωπικού δεν βρέθηκαν στοιχεία που να δείχνουν ότι οι ελάχιστες βαθμολογίες που έπρεπε να έχουν εξασφαλίσει οι υποψήφιοι προκειμένου να καλούνται σε συνέντευξη ή να περιλαμβάνονται στον εφεδρικό πίνακα επιτυχόντων είχαν καθοριστεί πριν από την εξέταση των αιτήσεων· το Ίδρυμα έχει περιλάβει τώρα την απαιτούμενη ελάχιστη βαθμολογία στις εκθέσεις της επιτροπής επιλογής προσωπικού·

                           —

                           το Ίδρυμα έλαβε μέτρα για να ενισχυθούν περαιτέρω οι διαδικασίες αξιολόγησης και επανεξέτασης σε μια προσπάθεια να αποφευχθούν τα σφάλματα στη διαδικασία σύναψης συμβάσεων στο μέλλον·

               2.

               καλεί το Ελεγκτικό Συνέδριο να επιβεβαιώσει στην αρμόδια για την απαλλαγή αρχή ότι αυτές οι δράσεις και οι δεσμεύσεις αρκούν για να αντιμετωπισθούν οι αδυναμίες που εντόπισε το Ελεγκτικό Συνέδριο στο Ίδρυμα το 2009·

      Δημοσιονομική και χρηματοοικονομική διαχείριση

               3.

               υπενθυμίζει ότι η αρχική συνεισφορά της Ένωσης στον προϋπολογισμό του Ιδρύματος για το 2010 ανερχόταν σε 19 067 159 EUR· σημειώνει, ωστόσο, ότι 762 841 EUR προερχόμενα από ανάκτηση πλεονασμάτων προστέθηκαν στο ποσό αυτό, με αποτέλεσμα η συνολική συνεισφορά της Ένωσης για το 2010 να ανέρχεται σε 19 830 000 EUR·

               4.

               σημειώνει, με βάση τις εγγραφές στους ετήσιους λογαριασμούς, ότι το Ίδρυμα δημοσίευσε διορθωτικό προϋπολογισμό συνολικού ύψους 20 848 000 EUR περί το τέλος του έτους 2010· εκφράζει τη δυσαρέσκειά του για την απουσία πληροφοριών από πλευράς του Ιδρύματος σχετικά με τους λόγους που οδήγησαν στις αλλαγές αυτές· καλεί, ως εκ τούτου, το Ίδρυμα να μεριμνήσει για τη διόρθωση αυτής της κατάστασης και να ενημερώσει την αρμόδια για την απαλλαγή αρχή σχετικά με αυτό το θέμα·

               5.

               σημειώνει, με βάση την ετήσια έκθεση δραστηριοτήτων, ότι το Ίδρυμα επέτυχε ποσοστό εκτέλεσης 98 % όσον αφορά τις πιστώσεις ανάληψης υποχρεώσεων· σημειώνει συγκεκριμένα ότι, σύμφωνα με τους ετήσιους λογαριασμούς, το ποσοστό χρησιμοποίησης του Ιδρύματος όσον αφορά τις πιστώσεις του τίτλου Ι (Δαπάνες προσωπικού), του τίτλου ΙΙ (Δαπάνες διοικητικής λειτουργίας) και του τίτλου ΙΙΙ (Επιχειρησιακές δαπάνες) ήταν 99,8 %, 95,1 % και 96 % αντίστοιχα·

               6.

               διαπιστώνει, με βάση τους ετήσιους λογαριασμούς του Ιδρύματος, ότι το ποσοστό χρησιμοποίησης των πιστώσεων που μεταφέρθηκαν από το 2009 στο 2010 ανήλθε σε 96,1 % όσον αφορά τις πληρωμές έναντι 94,2 % το 2009·

      Ανθρώπινοι πόροι

               7.

               παρατηρεί, με βάση την ετήσια έκθεση δραστηριοτήτων του Ιδρύματος, ότι το ποσοστό των θέσεων που πληρώθηκαν (91 %) βελτιώθηκε το 2010 σε σύγκριση με το 2009 (78 %)·

      Επιδόσεις

               8.

               υπογραμμίζει ότι η κύρια δραστηριότητα του Ιδρύματος είναι να συμβάλλει στην καθιέρωση καλύτερων συνθηκών διαβίωσης και εργασίας με την ανάπτυξη και τη διάδοση σχετικών με αυτό το θέμα γνώσεων μέσω δικτύων και ερευνών· παρατηρεί ότι 68 % του προσωπικού του Ιδρύματος ασκεί αυτά τα επιχειρησιακά καθήκοντα, ενώ το υπόλοιπο προσωπικό ασκεί διοικητικά καθήκοντα· θεωρεί, ως εκ τούτου, ότι είναι ιδιαίτερα σημαντικό να αξιολογήσει η αρμόδια για την απαλλαγή αρχή την αποδοτικότητα και την αποτελεσματικότητα της διαδικασίας διαχείρισης των ερευνών στο Ίδρυμα·

               9.

               σημειώνει ιδιαιτέρως ότι, το 2010, το Ίδρυμα ανέλαβε τις ακόλουθες δραστηριότητες στο πλαίσιο του Δικτύου Ευρωπαϊκών Παρατηρητηρίων και τις ακόλουθες έρευνες:

                           —

                           στο πλαίσιο του Ευρωπαϊκού Παρατηρητηρίου των Εργασιακών Σχέσεων (EIRO): προστέθηκαν 357 ενημερώσεις στοιχείων· πέντε μελέτες αντιπροσωπευτικότητας· ετήσιες ενημερώσεις στοιχείων σχετικά με τις αμοιβές και τον χρόνο εργασίας και τη συνδικαλιστική δράση· ετήσια ανασκόπηση των εργασιακών σχέσεων· έξι συγκριτικές αναλυτικές εκθέσεις·

                           —

                           στο πλαίσιο του Ευρωπαϊκού Παρατηρητηρίου των Συνθηκών Εργασίας (EWCO): προστέθηκαν 107 ενημερώσεις στοιχείων· έξι συγκριτικές αναλυτικές εκθέσεις σχετικά με την επαγγελματική προώθηση των μεταναστών και τους αυτοαπασχολούμενους·

                           —

                           στο πλαίσιο του Ευρωπαϊκού Εποπτικού Οργάνου Αναδιαρθρώσεων (ERM): προστέθηκαν 1 258 πληροφοριακά δελτία· τέσσερις συγκριτικές αναλυτικές εκθέσεις·

                           —

                           στο πλαίσιο της δεύτερης ευρωπαϊκής έρευνας για την ποιότητα ζωής: έκθεση δευτερεύουσας ανάλυσης σχετικά με την οικογενειακή ζωή και την εργασία·

                           —

                           στο πλαίσιο της τρίτης ευρωπαϊκής έρευνας για την ποιότητα ζωής: προετοιμασία των επιτόπιων εργασιών·

                           —

                           στο πλαίσιο της πέμπτης ευρωπαϊκής έρευνας για τις συνθήκες εργασίας: επιτόπιες εργασίες με 44 000 συνεντεύξεις σε 34 χώρες· δημοσίευση των πρώτων ευρημάτων (σύνοψη)·

                           —

                           στο πλαίσιο της ευρωπαϊκής έρευνας για τις επιχειρήσεις: δημοσίευση της έκθεσης επισκόπησης, δευτερεύουσα ανάλυση σχετικά με τα χαρακτηριστικά ευελιξίας των εταιρειών και με την εργασία μερικής απασχόλησης·

               10.

               παροτρύνει το Ίδρυμα να καταχωρίζει όλες τις αποφάσεις του διοικητικού συμβουλίου σχετικά με τις έρευνες δεδομένου ότι η αποδοτικότητα και η αποτελεσματικότητα της ανακοίνωσης αυτών των αποφάσεων ενδέχεται να μειωθούν λόγω της έλλειψης κατάλληλων προτύπων τεκμηρίωσης των αποφάσεων που λαμβάνονται· αναγνωρίζει ιδιαιτέρως ότι το Ίδρυμα παρουσιάζει κενά σε αυτόν τον τομέα και ότι ο πρόεδρος του διοικητικού συμβουλίου δεν υπογράφει ούτε χρονολογεί όλες τις αποφάσεις που λαμβάνονται·

               11.

               σημειώνει επιπλέον ότι οι συμβουλευτικές επιτροπές του Ιδρύματος, οι οποίες επικουρούν το διοικητικό συμβούλιο ώστε το τελευταίο να μπορεί να συμβάλλει στις φάσεις προετοιμασίας και αξιολόγησης των ερευνών, δεν διαθέτουν εντολή καθηκόντων ούτε εσωτερικούς κανόνες για την οργάνωση των συνεδριάσεών τους· θεωρεί ότι αυτές οι ελλείψεις μπορούν να οδηγήσουν σε παρανοήσεις σχετικά με τον ρόλο και τις αρμοδιότητες των συμβουλευτικών επιτροπών, πράγμα το οποίο μπορεί να έχει αρνητικές επιπτώσεις στην προετοιμασία των ερευνών· για τον λόγο αυτό, καλεί το Ίδρυμα να αντιμετωπίσει την κατάσταση και να ενημερώσει την αρμόδια για την απαλλαγή αρχή σχετικά με τα μέτρα που έχουν ληφθεί για το θέμα αυτό·

               12.

               καλεί επίσης το Ίδρυμα να εφαρμόσει γραπτές διαδικασίες που περιγράφουν τις βασικές του δραστηριότητες· υπογραμμίζει ότι τούτο θα μπορούσε να βοηθήσει το Ίδρυμα να χρησιμοποιήσει αποτελεσματικά τους πόρους του και να εντοπίσει ενδεχόμενες αδυναμίες·

               13.

               σημειώνει, ωστόσο, τις προσπάθειες που καταβάλλει το Ίδρυμα για να ενισχύσει τα μέτρα ελέγχου με στόχο τη βελτίωση της ποιότητας των ερευνών· σημειώνει ιδιαιτέρως ότι το προσωπικό του Ιδρύματος επισκέπτεται ορισμένες χώρες όπου διεξάγονται οι έρευνες προκειμένου να αξιολογήσει τον τρόπο με τον οποίο οι ανάδοχοι διεξάγουν τις συνεντεύξεις και να εξετάσει το ερωτηματολόγιο που χρησιμοποιείται για τη διεξαγωγή των ερευνών πραγματοποιώντας γνωστικές συνεντεύξεις επί ενός περιορισμένου αριθμού στοιχείων που έχουν επιλεγεί δειγματοληπτικά σε ορισμένες χώρες·

      Εσωτερικός έλεγχος

               14.

               σημειώνει ότι, από τον Φεβρουάριο του 2010, ο αναπληρωτής διευθυντής του Ιδρύματος εκτελεί χρέη συντονιστή του εσωτερικού ελέγχου· σημειώνει ότι το ετήσιο πρόγραμμα εργασίας στον τομέα του εσωτερικού ελέγχου εξετάζεται σε τριμηνιαίες συνεδριάσεις της επιτροπής εσωτερικού ελέγχου με τον προϊστάμενο διοίκησης, τον προϊστάμενο της μονάδας ανθρωπίνων πόρων και τον προϊστάμενο του τμήματος επιχειρήσεων·

               15.

               διαπιστώνει, με βάση την ετήσια έκθεση δραστηριοτήτων του Ιδρύματος, ότι οι δραστηριότητες εσωτερικού ελέγχου το 2010 βασίσθηκαν στο στρατηγικό σχέδιο ελέγχου για την περίοδο 2009-2011, το οποίο βασίζεται στην αξιολόγηση του κινδύνου που πραγματοποιήθηκε το 2008· σημειώνει επίσης ότι τον Φεβρουάριο του 2011 πραγματοποιήθηκε νέα αξιολόγηση του κινδύνου, από την οποία προέκυψε ένα νέο στρατηγικό σχέδιο ελέγχου για την περίοδο 2011-2013 που επικεντρώνεται στα ακόλουθα θέματα:

                           —

                           Έλεγχος της διαχείρισης των ερευνών — δεύτερη φάση (2011),

                           —

                           Υποβολή εκθέσεων / Συστατικά στοιχεία της αξιοπιστίας (2012)·

               16.

               σημειώνει επιπλέον ότι τα θέματα που προβλέπονται για την περίοδο 2012/2013 είναι τα ακόλουθα:

                           —

                           Διαχείριση ανθρωπίνων πόρων: πρόσληψη, εκπαίδευση, σύστημα αξιολόγησης και προαγωγών,

                           —

                           Διαχείριση της ποιότητας των προϊόντων / Σχέσεις με τους πελάτες / Διαχείριση των σχέσεων με τα ενδιαφερόμενα μέρη,

                           —

                           Διαχείριση εγγράφων,

                           —

                           Διαχείριση συνεδριάσεων·

               17.

               σημειώνει ότι η Υπηρεσία Εσωτερικού Ελέγχου (IAS) σχεδίασε για το 2010 την πραγματοποίηση ελέγχου της διαχείρισης των ερευνών εκ μέρους του Ιδρύματος· εκφράζει την ανησυχία του για το γεγονός ότι, λόγω της περιορισμένης διαθεσιμότητας βασικών στελεχών του προσωπικού του Ιδρύματος κατά τη διάρκεια της διεξαγωγής του ελέγχου και λόγω της ελλιπούς τεκμηρίωσης της διαχείρισης των ερευνών, η IAS δεν μπόρεσε να συγκεντρώσει επαρκή στοιχεία ελέγχου όσον αφορά ορισμένες ενότητες του ελέγχου με βάση τον κίνδυνο· σημειώνει, ωστόσο, ότι στις αρχές του 2011 διεξήχθη συμπληρωματική φάση αυτού του ελέγχου και ότι τα αποτελέσματα θα παρουσιαστούν στην ετήσια έκθεση εσωτερικού ελέγχου για το 2011· καλεί το Ίδρυμα να διαβιβάσει εγκαίρως την εν λόγω έκθεση στην αρμόδια για την απαλλαγή αρχή·

               18.

               εκφράζει την ανησυχία του για το γεγονός ότι η εφαρμογή της σύστασης της IAS για την επικύρωση των λογιστικών συστημάτων έχει καθυστερήσει· σημειώνει ιδιαιτέρως ότι η εν λόγω σύσταση θεωρείται από την IAS ως «κρίσιμης σημασίας»· παροτρύνει, συνεπώς, το Ίδρυμα να λάβει άμεσα μέτρα για το θέμα αυτό και να ενημερώσει την αρμόδια για την απαλλαγή αρχή σχετικά με τα μέτρα που έχουν ληφθεί για την αντιμετώπιση αυτής της ανεπάρκειας·

               19.

               διαπιστώνει ότι πέντε «πολύ σημαντικές» συστάσεις της IAS ευρίσκονταν ακόμα σε εκκρεμότητα στο τέλος του 2010· επισημαίνει ότι οι εν λόγω συστάσεις έχουν ως αντικείμενο την ανάγκη:

                           —

                           να τεκμηριώνεται η διαδικασία διαχείρισης των ερευνών·

                           —

                           να διασφαλίζεται ότι οι πληροφορίες για τον σχεδιασμό των ερευνών χαρακτηρίζονται από ακρίβεια και καλή ποιότητα και εξυπηρετούν στην παρακολούθηση των σχεδιαζόμενων δραστηριοτήτων·

                           —

                           να ενημερώνεται το εγχειρίδιο των διαδικασιών σύναψης δημόσιων συμβάσεων και να ενισχυθεί η συμμόρφωση και η ορθή πρακτική·

                           —

                           να τεκμηριώνονται τα δημοσιονομικά κυκλώματα·

                           —

                           να καταρτισθεί μεθοδολογία για τους εκ των υστέρων ελέγχους·

                     σημειώνει, με βάση την ετήσια έκθεση δραστηριοτήτων του Ιδρύματος, ότι οι τρεις «πολύ σημαντικές» συστάσεις σχετικά με τη δημοσιονομική διαχείριση αναφέρονται ως εφαρμοσθείσες από το Ίδρυμα, ενώ στην ετήσια έκθεση εσωτερικού ελέγχου αναφέρεται ότι υπάρχουν καθυστερήσεις στην εφαρμογή τους σε σχέση με το αρχικό σχέδιο δράσης του Ιδρύματος· καλεί, επομένως, το Ίδρυμα και την IAS να ενημερώσουν την αρμόδια για την απαλλαγή αρχή σχετικά με τη σημερινή κατάσταση όσον αφορά την εφαρμογή των συγκεκριμένων συστάσεων·

               20.

               παροτρύνει το Ίδρυμα να πράξει τα δέοντα για την εφαρμογή των συστάσεων της IAS και να ενημερώσει την αρμόδια για την απαλλαγή αρχή σχετικά με τα μέτρα που ελήφθησαν για τον σκοπό αυτό·

               21.

               παρατηρεί, ωστόσο, με βάση την ετήσια έκθεση δραστηριοτήτων του Ιδρύματος ότι, σύμφωνα με τη σύσταση της IAS σχετικά με τη δημοσιονομική διαχείριση το 2009, η διαδικασία των εκ των υστέρων επαληθεύσεων αναθεωρήθηκε και επικαιροποιήθηκε με αξιολόγηση του κινδύνου για την αιτιολόγηση της επιλογής του μεγέθους του δείγματος·

               22.

               εφιστά την προσοχή στις συστάσεις που έχει διατυπώσει σε προηγούμενες εκθέσεις περί απαλλαγής, όπως παρατίθενται στο παράρτημα που επισυνάπτεται στο παρόν ψήφισμα·

               23.

               παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 10ης Μαΐου 2012 (7) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

      (1)  ΕΕ C 366 της 15.12.2011, σ. 150.

      (2)  ΕΕ L 248 της 16.9.2002, σ. 1.

      (3)  ΕΕ L 139 της 30.5.1975, σ. 1.

      (4)  ΕΕ L 357 της 31.12.2002, σ. 72.

      (5)  ΕΕ L 250 της 27.9.2011, σ. 210.

      (6)  ΕΕ L 64 της 12.3.2010, σ. 505.

      (7)  Κείμενα που εγκρίθηκαν, P7_ΤΑ(2012)0164 (βλέπε σελίδα 388 της παρούσας Επίσημης Εφημερίδας).


title: Απόφαση του Προεδρείου του Ευρωπαϊκού Κοινοβουλίου, της 29ης Μαρτίου 2004 , για τον καθορισμό των όρων εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο

text:
               3.10.2008

               EL

               Επίσημη Εφημερίδα της Ευρωπαϊκής Ένωσης

               C 252/1

      ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 29ης Μαρτίου 2004
   για τον καθορισμό των όρων εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο
   (2008/C 252/01)
   ΤΟ ΠΡΟΕΔΡΕΙΟ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και κυρίως το άρθρο της 191,
   τον κανονισμό (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο (1), και ιδίως το άρθρο 9 παράγραφος 1,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2) (εφεξής καλούμενου «δημοσιονομικός κανονισμός»), τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, περί των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου περί θέσπισης του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) (εφεξής καλούμενου «κανονισμός περί των κανόνων εφαρμογής»),
   το άρθρο 22 παράγραφος 10 του κανονισμού του Κοινοβουλίου,
   Εκτιμώντας τα ακόλουθα:

               (1)

               Πρέπει να ορισθούν οι κανόνες χορήγησης και διαχείρισης των επιδοτήσεων που προορίζονται να συμβάλουν στη χρηματοδότηση των πολιτικών κομμάτων σε ευρωπαϊκό επίπεδο και των πολιτικών ιδρυμάτων σε ευρωπαϊκό επίπεδο.

               (2)

               Η οικονομική στήριξη των πολιτικών κομμάτων σε ευρωπαϊκό επίπεδο και των πολιτικών ιδρυμάτων σε ευρωπαϊκό επίπεδο συνιστά επιδότηση λειτουργίας κατά την έννοια του άρθρου 108 και επόμενα του δημοσιονομικού κανονισμού.

               (3)

               Η οικονομική στήριξη των πολιτικών ιδρυμάτων σε ευρωπαϊκό επίπεδο είναι επικουρική της οικονομικής στήριξης των πολιτικών κομμάτων σε ευρωπαϊκό επίπεδο, καθώς εξαρτάται από τη σύνδεση των πρώτων με κάποιο πολιτικό κόμμα σε ευρωπαϊκό επίπεδο και τον συμπληρωματικό ρόλο των πρώτων στην επίτευξη των μακροπρόθεσμων στόχων των τελευταίων. Για λόγους υγιούς οικονομικής διαχείρισης και διαφάνειας, κάθε χορήγηση οικονομικής στήριξης αποτελεί αντικείμενο ξεχωριστής σύμβασης χορήγησης,

         ΑΠΟΦΑΣΙΖΕΙ:
   Άρθρο 1
   Αντικείμενο
   Η παρούσα ρύθμιση θεσπίζει τους κανόνες εφαρμογής του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο.
   Εκτός αν ρητώς αναφέρεται άλλως, οι παρόντες κανόνες ισχύουν τόσο για τα πολιτικά κόμματα σε ευρωπαϊκό επίπεδο, εφεξής «κόμματα», όσο και για τα πολιτικά ιδρύματα σε ευρωπαϊκό επίπεδο, εφεξής «ιδρύματα».
   Άρθρο 1α
   Για τη χρηματοδότηση των κομμάτων κα ιδρυμάτων, το προεδρείο εγκρίνει στην αρχή κάθε κοινοβουλευτικής περιόδου ενδεικτικό πολυετές δημοσιονομικό πλαίσιο, το οποίο βασίζεται σε τιμές αναφοράς για το ποσό βάσης ανά κόμμα και το επιπλέον ποσόν που συνδέεται με το αριθμό των ΒΕΚ που είναι μέλη του εκάστοτε κόμματος. Το πλαίσιο αυτό αποτελεί την κατ’ εξοχήν αναφορά για την αρχή του προϋπολογισμού του Ευρωπαϊκού Κοινοβουλίου κατά την ετήσια διαδικασία προϋπολογισμού, χωρίς να επηρεάζει τις εξουσίες της αρχής προϋπολογισμού όπως ορίζονται από τη συνθήκη.
   Άρθρο 2
   Πρόσκληση υποβολής προτάσεων
   Το Ευρωπαϊκό Κοινοβούλιο δημοσιεύει κατ’ έτος πριν από το τέλος του πρώτου εξαμήνου πρόσκληση υποβολής προτάσεων ενόψει της χορήγησης επιδότησης για τη χρηματοδότηση των κομμάτων και ιδρυμάτων. Η πρόσκληση μνημονεύει τα κριτήρια επιλεξιμότητας, τους όρους της κοινοτικής χρηματοδότησης και τις προβλεπόμενες ημερομηνίες για τη διαδικασία χορήγησης.
   Άρθρο 3
   Αίτηση χρηματοδότησης
   1.   Προς το σκοπό της εφαρμογής του άρθρου 4 του κανονισμού (ΕΚ) αριθ. 2004/2003, κάθε οργανισμός που επιθυμεί να λάβει επιδότηση από το γενικό προϋπολογισμό της Ευρωπαϊκής Ένωσης υποβάλλει γραπτή αίτηση στον πρόεδρο του Ευρωπαϊκού Κοινοβουλίου πριν από την ημερομηνία της 15ης Νοεμβρίου η οποία προηγείται της οικονομικής χρήσης για την οποία ζητείται η επιδότηση. Οι όροι του άρθρου 3 του εν λόγω κανονισμού πρέπει να πληρούνται κατά την ημέρα υποβολής της αίτησης και να τηρούνται καθ’ όλη την περίοδο χρηματοδότησης.
   2.   Το έντυπο που πρέπει να χρησιμοποιηθεί για την αίτηση επιδότησης επισυνάπτεται στην παρούσα ρύθμιση (βλ. παράρτημα 1). Είναι διαθέσιμο επίσης στην ιστοσελίδα του Ευρωπαϊκού Κοινοβουλίου στο Διαδίκτυο.
   3.   Κάθε κοινοποίηση κατά την έννοια του άρθρου 4 παράγραφος 3 του κανονισμού (ΕΚ) αριθ. 2004/2003 αποστέλλεται στον πρόεδρο του Ευρωπαϊκού Κοινοβουλίου.
   Άρθρο 4
   Απόφαση επί της αίτησης χρηματοδότησης
   1.   Ύστερα από πρόταση του Γενικού Γραμματέα, το προεδρείο εξετάζει τις αιτήσεις χρηματοδότησης επί τη βάσει των κριτηρίων που ορίζουν τα άρθρα 3 και 4 του κανονισμού (ΕΚ) αριθ. 2004/2003, για να προσδιορίσει ποιες αιτήσεις είναι επιλέξιμες προς χρηματοδότηση. Το προεδρείο, καθώς επίσης, στο πλαίσιο της προετοιμασίας της απόφασης του προεδρείου, ο γενικός Γραμματέας, μπορούν να καλέσουν έναν αιτούντα να συμπληρώσει ή να επεξηγήσει τα δικαιολογητικά που επισύναψε στην αίτησή του, εντός της προθεσμίας που θα ορίσουν.
   2.   Πριν από την 1η Φεβρουαρίου της οικονομικής χρήσης για την οποία ζητείται η επιδότηση, το προεδρείο καταρτίζει τον πίνακα των δικαιούχων και τα εγκριθέντα ποσά. Σε περίπτωση μη έγκρισης της αιτηθείσας επιδότησης, το προεδρείο αναφέρει στην ίδια απόφαση τους λόγους της απόρριψης, υπό το πρίσμα ειδικότερα των κριτηρίων που ορίζουν τα άρθρα 3 και 4 του κανονισμού (ΕΚ) αριθ. 2004/2003.
   Η απόφαση του προεδρείου εγκρίνεται επί τη βάσει της προβλεπόμενης στην παράγραφο 1 εξέτασης. Λαμβάνει υπόψη τις αλλαγές της κατάστασης που ενδεχομένως έχουν επέλθει μετά την κατάθεση της αίτησης, επί τη βάσει των κοινοποιήσεων που έχουν ληφθεί στο πλαίσιο του άρθρου 4 παράγραφος 3 του κανονισμού (ΕΚ) αριθ. 2004/2003 και των πασίδηλων μεταβολών.
   Σύμφωνα με το άρθρο 10 παράγραφος 1 στοιχείο β) του κανονισμού (ΕΚ) αριθ. 2004/2003, το ποσό της επιδότησης που θα δοθεί σε κάθε κόμμα καθορίζεται με βάση τον αριθμό των βουλευτών του Ευρωπαϊκού Κοινοβουλίου που είναι μέλη του αιτούντος κόμματος κατά την τελευταία ημερομηνία υποβολής των αιτήσεων, εκτός από τις περιπτώσεις κατά τις οποίες ο αριθμός των βουλευτών αυτών αυξάνεται ύστερα από την προσχώρηση νέων κρατών μελών.
   Όταν, λόγω μεταβολής του αριθμού των οργανισμών που υποβάλλουν αίτηση για χρηματοδότηση ή του αριθμού των βουλευτών που έχουν προσχωρήσει σε κόμμα που έχει υποβάλει αίτηση, τα ποσά αναφοράς για τα κόμματα που υπέβαλαν αίτηση είναι αισθητώς διαφορετικά από εκείνα που θα αναμένονταν βάσει του άρθρου 1α, ο Γενικός Γραμματέας ενημερώνει πάραυτα το προεδρείο το οποίο μπορεί να καλέσει τον πρόεδρο να υποβάλει πρόταση στην αρμόδια αρχή με στόχο την προσαρμογή των διαθέσιμων πιστώσεων.
   3.   Ο πρόεδρος ενημερώνει εγγράφως τον αιτούντα για τη συνέχεια που επιφυλάχθηκε στην αίτησή του. Σε περίπτωση έγκρισης, η κοινοποίηση περιλαμβάνει, σε παράρτημα, το σχέδιο σύμβασης επιδότησης που πρέπει να υπογραφεί από τον δικαιούχο. Σε περίπτωση μη έγκρισης της αιτηθείσας επιδότησης, ο πρόεδρος κοινοποιεί τους λόγους της απόρριψής της από το προεδρείο. Η ενημέρωση των αιτούντων, των οποίων η αίτηση δεν έγινε δεκτή από το προεδρείο, γίνεται εντός δεκαπέντε ημερολογιακών ημερών από τη διαβίβαση της απόφασης έγκρισης στους δικαιούχους.
   Άρθρο 5
   Σύμβαση επιδότησης
   Η επιδότηση ενός δικαιούχου αποτελεί αντικείμενο γραπτής σύμβασης μεταξύ του Ευρωπαϊκού Κοινοβουλίου, εκπροσωπούμενου από τον πρόεδρο ή τον εντεταλμένο του, και του δικαιούχου. Αντίγραφο του σχεδίου σύμβασης επιδότησης επισυνάπτεται στην παρούσα ρύθμιση (βλ. παράρτημα 2). Η σύμβαση πρέπει να συμπληρωθεί και υπογραφεί δεόντως από τα δυο μέρη της σύμβασης εντός τριάντα ημερών από την κατά το άρθρο 4 απόφαση του προεδρείου. Το κείμενο της σύμβασης επιδότησης δεν επιδέχεται τροποποιήσεις.
   Άρθρο 6
   Πληρωμή
   1.   Εκτός εάν το προεδρείο αποφασίσει διαφορετικά, η επιδότηση θα καταβληθεί ως προχρηματοδότηση στους δικαιούχους σε μια δόση που θα ανέρχεται στο 80 % του μέγιστου ποσού της επιδότησης, εντός δεκαπέντε ημερών από την ημερομηνία κατά την οποία το τελευταίο από τα δύο μέρη της σύμβασης υπέγραψε τη σύμβαση.
   2.   Η εκκαθάριση του υπολοίπου γίνεται μετά την ολοκλήρωση της περιόδου επιλεξιμότητας για κοινοτική χρηματοδότηση, επί τη βάσει των πραγματικών δαπανών που πραγματοποίησε ο δικαιούχος για την υλοποίηση του προγράμματος δραστηριοτήτων. Εάν το συνολικό ποσόν των προηγούμενων καταβολών είναι υψηλότερο του ποσού της προσδιορισθείσας τελικής επιδότησης, το Ευρωπαϊκό Κοινοβούλιο επανεισπράττει τα αχρεωστήτως καταβληθέντα ποσά.
   3.   Πριν από τις 15 Μαΐου και το αργότερο έως τις 30 Ιουνίου μετά το τέλος της οικονομικής χρήσης, ο δικαιούχος υποβάλλει τα ακόλουθα έγγραφα, που επιτρέπουν την εκκαθάριση του υπολοίπου:

               —

               τελική έκθεση υλοποίησης του προγράμματος δραστηριοτήτων,

               —

               τελική οικονομική εκκαθάριση των πραγματικών επιλέξιμων δαπανών, βάσει της διάρθρωσης της κατάστασης προβλέψεών του,

               —

               πλήρη ανακεφαλαιωτικό πίνακα των εσόδων και δαπανών των λογαριασμών του δικαιούχου κατά την περίοδο επιλεξιμότητας που καλύπτεται από τη σύμβαση επιδότησης, όπου διευκρινίζεται, ποια κόμματα αφορά, το ποσό των πλεονασμάτων που μεταφέρθηκαν από το κόμμα στο επόμενο οικονομικό έτος και το προς πρόβλεψη ποσό για το οικονομικό αποθεματικό,

               —

               έκθεση εξωτερικού λογιστικού ελέγχου των λογαριασμών του δικαιούχου, από ανεξάρτητο οργανισμό ή εμπειρογνώμονα, εξουσιοδοτημένο βάσει της εθνικής νομοθεσίας να διενεργεί ελέγχους λογαριασμών.

         4.   Ο εξωτερικός λογιστικός έλεγχος έχει ως σκοπό να πιστοποιήσει ότι:

               —

               οι οικονομικές εκκαθαρίσεις έχουν ετοιμασθεί σύμφωνα με την εθνική νομοθεσία που εφαρμόζεται στον δικαιούχο, δεν περιέχουν ανακρίβειες στα στοιχεία και παρέχουν μια αληθινή και σωστή εικόνα της οικονομικής θέσης και των αποτελεσμάτων λειτουργίας,

               —

               τα οικονομικά έγγραφα που υποβάλλει ο δικαιούχος στο Κοινοβούλιο είναι σύμφωνα προς τις οικονομικές διατάξεις της σύμβασης επιδότησης,

               —

               οι δηλούμενες δαπάνες είναι πραγματικές,

               —

               τα δηλούμενα έσοδα είναι πλήρη,

               —

               τηρήθηκαν οι απορρέουσες από τα άρθρα 6, 7, 8 και το άρθρο 10 παράγραφος 2 του κανονισμού (ΕΚ) αριθ. 2004/2003 υποχρεώσεις,

               —

               σε ό,τι αφορά τις επιδοτήσεις σε κόμματα, κάθε πλεόνασμα που μεταφέρθηκε στην επόμενη χρήση χρησιμοποιήθηκε κατά το πρώτο τρίμηνο της χρήσης, σύμφωνα με το άρθρο 6α,

               —

               σε ό,τι αφορά τις επιδοτήσεις σε κόμματα, έχουν τηρηθεί οι υποχρεώσεις που απορρέουν από το άρθρο 109 παράγραφος 4 του δημοσιονομικού κανονισμού.

         Αν ο δικαιούχος έχει υποβάλει την έκθεση σε εξωτερικό λογιστικό έλεγχο από το ίδιο ανεξάρτητο όργανο ή από τον ίδιο εμπειρογνώμονα επί πέντε συναπτές χρήσεις, τότε υποβάλει την επόμενη έκθεση σε έλεγχο από διαφορετικό ανεξάρτητο όργανο ή από διαφορετικό εμπειρογνώμονα.
   5.   Μετά την παραλαβή των εγγράφων της παραγράφου 3 και εντός προθεσμίας δυο μηνών, το προεδρείο εγκρίνει, κατόπιν προτάσεως του Γενικού Γραμματέα, την τελική έκθεση υλοποίησης του προγράμματος δραστηριοτήτων και την τελική οικονομική εκκαθάριση.
   Το προεδρείο και, κατά την προετοιμασία της απόφασης του προεδρείου, ο Γενικός Γραμματέας μπορεί να ζητήσει από τον δικαιούχο δικαιολογητικά στοιχεία ή οποιαδήποτε συμπληρωματική πληροφορία κρίνει απαραίτητη για να μπορέσει να δεχθεί την τελική έκθεση και την τελική οικονομική εκκαθάριση. Ο δικαιούχος διαθέτει δεκαπέντε ημέρες για να υποβάλει τα δικαιολογητικά.
   Το προεδρείο, αφού ακούσει τους εκπροσώπους του δικαιούχου, μπορεί να απορρίψει την τελική έκθεση και την τελική εκκαθάριση και να ζητήσει την υποβολή νέας έκθεσης και νέας εκκαθάρισης. Ο δικαιούχος διαθέτει δεκαπέντε ημέρες για να υποβάλει νέα έκθεση και νέα εκκαθάριση.
   Εν απουσία έγγραφης αντίδρασης του Κοινοβουλίου εντός της προαναφερομένης προθεσμίας των δυο μηνών, η τελική έκθεση και η τελική οικονομική εκκαθάριση λογίζονται αποδεκτές.
   6.   Ο δικαιούχος κοινοποιεί στο Κοινοβούλιο το ποσόν των τόκων ή ισοδύναμων απολαβών που προέκυψαν ενδεχομένως από τις προχρηματοδοτήσεις που έλαβε από το Κοινοβούλιο. Η κοινοποίηση πρέπει να γίνει μαζί με την αίτηση εξόφλησης του εκκαθαριστικού υπολοίπου της προχρηματοδότησης. Οι εν λόγω τόκοι αποτελούν αντικείμενο εντολής είσπραξης του Γενικού Γραμματέα ή του εντεταλμένου του.
   Άρθρο 6α
   Μεταφορά στην επόμενη χρήση και λογαριασμός αποθεματικού (ισχύει μόνο για τα κόμματα)
   1.   Πλεόνασμα εσόδων
   Το πλεόνασμα εσόδων της χρήσης N, το οποίο μπορεί, βάσει των διατάξεων του άρθρου 109 παράγραφος 4 του δημοσιονομικού κανονισμού, να μεταφερθεί στην επόμενη χρήση και να εγγραφεί σε ειδικό αποθεματικό, συνίσταται στη διαφορά μεταξύ των συνολικών επιλέξιμων δαπανών και:

               α)

               του ποσού της αρχικής επιδότησης που χορήγησε το Ευρωπαϊκό Κοινοβούλιο για τη χρήση N, σύμφωνα με το άρθρο 4 παράγραφος 2, και

               β)

               των ιδίων πόρων του κόμματος που προορίζονται να καλύψουν τις επιλέξιμες δαπάνες, όταν το κόμμα έχει προηγουμένως καλύψει τις μη επιλέξιμες δαπάνες μόνο με τη χρησιμοποίηση ιδίων πόρων, και

               γ)

               κάθε πλεονάσματος που έχει μεταφερθεί από τη χρήση N-1.

         2.   Μεταφορά στην επόμενη χρήση

               α)

               Το πλεόνασμα εσόδων που μπορεί να μεταφερθεί στη χρήση N+1 δεν δύναται να υπερβαίνει το 25 % των συνολικών εσόδων που αναφέρονται στην παράγραφο 1 στοιχεία α) και β).

               β)

               Το πραγματικά μεταφερθέν ποσό εγγράφεται στον ισολογισμό κλεισίματος της χρήσης N ως «πρόβλεψη προς μεταφορά στο οικονομικό έτος N+1 για την κάλυψη των επιλέξιμων δαπανών που θα πραγματοποιηθούν κατά το πρώτο τρίμηνο της χρήσης N+1». Το ποσό της πρόβλεψης αυτής συνιστά επιλέξιμη δαπάνη που υπάγεται στη χρήση N.

               γ)

               Η εν λόγω πρόβλεψη καταχωρίζεται στο λογαριασμό κερδών και ζημιών της χρήσης N+1. Μια προσωρινή εκκαθάριση λογαριασμών, η οποία πραγματοποιείται στις 31 Μαρτίου της χρήσης N+1 καθορίζει τις επιλέξιμες δαπάνες που έχουν όντως πραγματοποιηθεί έως εκείνη την ημερομηνία. Αν η πρόβλεψη είναι μεγαλύτερη από τις δαπάνες αυτές, η διαφορά μεταξύ των δύο ποσών αφαιρείται από την επιδότηση, όταν η τελική επιδότηση για τη χρήση N καθορίζεται σύμφωνα με το άρθρο 7.

         3.   Ειδικός λογαριασμός αποθεματικού

               α)

               Το παθητικό του ισολογισμού κλεισίματος μπορεί να περιλαμβάνει ειδικό λογαριασμό αποθεματικού στον οποίο μπορούν να πιστωθούν μόνο τα έσοδα που αναφέρονται στην παράγραφο 1.

               β)

               Το πλεόνασμα εσόδων που μπορεί να εγγραφεί στον ειδικό λογαριασμό αποθεματικού δεν δύναται να υπερβαίνει τη διαφορά μεταξύ των εσόδων που αναφέρονται στην παράγραφο 1 στοιχείο β), και του ελάχιστου θεωρητικού μεριδίου (15 %) ιδίων πόρων που είναι αναγκαίοι για να καλύψουν τις πραγματικές επιλέξιμες δαπάνες ή αυτές που ενεγράφησαν στην πρόβλεψη που θα μεταφερθεί στη χρήση N+1.

               γ)

               Ο ειδικός λογαριασμός αποθεματικού δεν μπορεί να πιστωθεί με ποσό που ανεβάζει το συνολικό του ύψος πάνω από το ποσό αναφοράς που προβλέπεται στο τρίτο εδάφιο του άρθρου 109 παράγραφος 4 του δημοσιονομικού κανονισμού, το οποίο ορίζεται ως ο αριθμητικός μέσος όρος των συνολικών εσόδων των τελευταίων τριών χρήσεων.

         Άρθρο 7
   Προσδιορισμός της τελικής επιδότησης
   1.   Με την επιφύλαξη των πληροφοριών που λαμβάνονται μεταγενέστερα στο πλαίσιο των ελέγχων και των λογιστικών ελέγχων, και αφού ακούσει τους εκπροσώπους του δικαιούχου ύστερα από σχετικό αίτημα του τελευταίου, το προεδρείο καθορίζει το ποσόν της τελικής επιδότησης που πρέπει να χορηγηθεί στον δικαιούχο επί τη βάσει των εγγράφων του άρθρου 6 παράγραφος 3 που έχουν γίνει αποδεκτά από το προεδρείο.
   2.   Σε καμία περίπτωση το συνολικό ποσόν που καταβάλλει το Κοινοβούλιο στον δικαιούχο δεν μπορεί να υπερβεί:

               —

               το μέγιστο ποσόν της επιδότησης που ορίζει το άρθρο Ι.3 παράγραφος 2 της σύμβασης επιδότησης,

               —

               το 85 % των πραγματικών επιλέξιμων δαπανών.

         3.   Η επιδότηση περιορίζεται στο ποσόν που είναι αναγκαίο για να ισοσκελισθούν τα έσοδα και οι επιλέξιμες δαπάνες του προϋπολογισμού λειτουργίας του δικαιούχου που οδήγησαν στην υλοποίηση του προγράμματος δραστηριοτήτων, και σε καμία περίπτωση δεν μπορεί να του αποφέρει κέρδος κατ’ εφαρμογήν του άρθρου 109 παράγραφος 4 του δημοσιονομικού κανονισμού και του άρθρου 6α των εν λόγω κανόνων εφαρμογής. Κάθε πλεόνασμα επιφέρει ισόποση μείωση του ποσού της επιδότησης.
   4.   Επί τη βάσει του ποσού της ούτω προσδιοριζομένης τελικής επιδότησης και του αθροιστικού ποσού των πληρωμών που κατέβαλε προηγουμένως βάσει της σύμβασης επιδότησης, το προεδρείο καθορίζει το ποσόν του πληρωτέου υπολοίπου μέχρι της κάλυψης του χρεωστικού υπολοίπου που οφείλεται στον δικαιούχο. Εάν το αθροιστικό ποσόν των πληρωμών που κατεβλήθησαν προηγουμένως υπερβαίνει το ποσόν της τελικής επιδότησης, ο Γενικός Γραμματέας ή ο εντεταλμένος του εκδίδει εντολή είσπραξης για το πλεονάζον ποσόν.
   Άρθρο 8
   Αναστολή και μείωση της επιδότησης
   Ύστερα από πρόταση του Γενικού Γραμματέα, το προεδρείο αναστέλλει τις πληρωμές και μειώνει την επιδότηση, και εάν χρειαστεί θέτει τέλος στη σύμβαση επιδότησης, ζητώντας ενδεχομένως ισόποση επιστροφή:

               α)

               σε περίπτωση που η επιδότηση χρησιμοποιήθηκε για δαπάνες μη επιτρεπόμενες από τον κανονισμό (ΕΚ) αριθ. 2004/2003·

               β)

               σε περίπτωση μη κοινοποίησης κατά τα οριζόμενα στο άρθρο 4 παράγραφος 3 του κανονισμού (ΕΚ) αριθ. 2004/2003·

               γ)

               σε περίπτωση αθέτησης των όρων και υποχρεώσεων που θέτουν αντιστοίχως τα άρθρα 3 και 6 του κανονισμού (ΕΚ) αριθ. 2004/2003·

               δ)

               εφόσον συντρέχει μια από τις περιστάσεις που περιγράφονται στα άρθρα 93 ή 94 του δημοσιονομικού κανονισμού.

         Προτού λάβει απόφαση, το προεδρείο δίνει στον δικαιούχο τη δυνατότητα να προβάλει τις θέσεις του για τις παρατυπίες που διαπιστώθηκαν.
   Άρθρο 9
   Επιστροφή χρημάτων
   1.   Εάν κάποια ποσά κατεβλήθησαν αχρεωστήτως στον δικαιούχο, ή εάν δικαιολογείται μια διαδικασία επιστροφής χρημάτων δυνάμει των διατάξεων της σύμβασης επιδότησης, ο δικαιούχος καταβάλλει στο Κοινοβούλιο τα σχετικά ποσά, υπό τους όρους και εντός της προθεσμίας που θα θέσει αυτό το τελευταίο.
   2.   Εν απουσία πληρωμής εκ μέρους του δικαιούχου εντός της ορισθείσας από το Κοινοβούλιο προθεσμίας, αυτό προσαυξάνει τα οφειλόμενα ποσά με τόκους υπερημερίας βάσει του συντελεστή του άρθρου ΙΙ.14 παράγραφος 3 της σύμβασης επιδότησης. Οι τόκοι υπερημερίας αφορούν το χρονικό διάστημα από την επομένη της προθεσμίας πληρωμής έως και την ημέρα παραλαβής από το Κοινοβούλιο ολόκληρου του οφειλόμενου ποσού.
   Άρθρο 10
   Έλεγχοι και λογιστικοί έλεγχοι
   1.   Η κατά το άρθρο 5 παράγραφος 1 του κανονισμού (ΕΚ) αριθ. 2004/2003 τακτική επαλήθευση διενεργείται από τον Γενικό Γραμματέα.
   2.   Ο δικαιούχος παρέχει όλα τα ζητούμενα λεπτομερή στοιχεία στο Κοινοβούλιο, καθώς και σε οποιονδήποτε άλλο εντεταλμένο από το Κοινοβούλιο εξωτερικό οργανισμό, προκειμένου το τελευταίο να μπορέσει να επαληθεύσει την καλή εκτέλεση του προγράμματος δραστηριοτήτων και των διατάξεων της σύμβασης επιδότησης.
   3.   Ο δικαιούχος τηρεί στη διάθεση του Κοινοβουλίου όλα τα πρωτότυπα έγγραφα, και ειδικότερα τα λογιστικά, τραπεζικά και φορολογικά έγγραφα, ή σε εξαιρετικές περιπτώσεις δεόντως δικαιολογημένες, θεωρημένα αντίγραφα των πρωτότυπων εγγράφων που αφορούν τη σύμβαση επιδότησης, για μια περίοδο πέντε ετών από την ημερομηνία πληρωμής του κατά το άρθρο Ι.4 της σύμβασης επιδότησης χρεωστικού υπολοίπου.
   4.   Ο δικαιούχος διευκολύνει την υλοποίηση εκ μέρους του Κοινοβουλίου, είτε απευθείας στο πρόσωπο των υπαλλήλων αυτού του τελευταίου, είτε στο πρόσωπο οποιουδήποτε εντεταλμένου προς το σκοπό αυτό από το Κοινοβούλιο εξωτερικού οργανισμού, λογιστικού ελέγχου σχετικά με τον τρόπο με τον οποίο χρησιμοποιήθηκε η επιδότηση. Οι λογιστικοί αυτοί έλεγχοι μπορούν να διενεργηθούν οποτεδήποτε στη διάρκεια της περιόδου εκτέλεσης της σύμβασης επιδότησης και έως την εξόφληση του υπολοίπου, καθώς και στη διάρκεια της πενταετούς περιόδου που αρχίζει από την ημέρα πληρωμής του υπολοίπου. Εάν χρειασθεί, τα αποτελέσματα των λογιστικών αυτών ελέγχων θα οδηγήσουν στην έκδοση από το προεδρείο αποφάσεων επιστροφής χρημάτων.
   5.   Κάθε σύμβαση επιδότησης προβλέπει ρητά την εξελεγκτική εξουσία του Ευρωπαϊκού Κοινοβουλίου και του Ελεγκτικού Συνεδρίου, τόσο επί των εγγράφων όσο και επί τόπου, για οιονδήποτε δικαιούχο που έχει λάβει επιδότηση από τον γενικό προϋπολογισμό της Ευρωπαϊκής Ένωσης.
   6.   Δυνάμει του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (4), η εν λόγω Υπηρεσία μπορεί επίσης να διενεργεί ελέγχους και επαληθεύσεις επί τόπου βάσει των διαδικασιών που προβλέπει η κοινοτική νομοθεσία για την προστασία των οικονομικών συμφερόντων των Ευρωπαϊκών Κοινοτήτων από τις απάτες και άλλες παρατυπίες. Εάν χρειασθεί, τα αποτελέσματα των ελέγχων αυτών μπορούν να οδηγήσουν στην έκδοση από το προεδρείο αποφάσεων επιστροφής χρημάτων.
   Άρθρο 11
   Τεχνική υποστήριξη
   1.   Ύστερα από πρόταση του Γενικού Γραμματέα, το προεδρείο μπορεί να χορηγήσει στα κόμματα τεχνική υποστήριξη δυνάμει της απόφασης του προεδρείου, της 14ης Μαρτίου 2000, σχετικά με τη χρήση των χώρων του Ευρωπαϊκού Κοινοβουλίου από εξωτερικούς φορείς, όπως αυτή τροποποιήθηκε με την απόφαση της 2ας Ιουνίου 2003, καθώς και κάθε άλλη τεχνική υποστήριξη προβλεπόμενη από μεταγενέστερες κανονιστικές διατάξεις. Το προεδρείο μπορεί να εκχωρήσει στον Γενικό Γραμματέα την αρμοδιότητα λήψης ορισμένου τύπου αποφάσεων σχετικών με τη χορήγηση τεχνικής υποστήριξης.
   2.   Κατ’ έτος, εντός τριών μηνών από το τέλος της οικονομικής χρήσης, ο Γενικός Γραμματέας υποβάλλει στο προεδρείο έκθεση που περιγράφει λεπτομερώς την τεχνική υποστήριξη που παρέσχε το Ευρωπαϊκό Κοινοβούλιο σε κάθε κόμμα. Η έκθεση δημοσιεύεται εν συνεχεία στην ιστοσελίδα Internet του Κοινοβουλίου.
   Άρθρο 11α
   Ρυθμίσεις σχετικά με την προεκλογική εκστρατεία
   Σε κατάλληλο χρόνο πριν από τις εκλογές για το Ευρωπαϊκό Κοινοβούλιο του 2009, το προεδρείο μπορεί να εγκρίνει κανόνες για την επιλεξιμότητα των δαπανών των κομμάτων σε συσχετισμό με τις εκστρατείες που διεξάγουν τα κόμματα στο πλαίσιο των εκλογών για το Ευρωπαϊκό Κοινοβούλιο.
   Άρθρο 12
   Δημοσιότητα
   1.   Το Ευρωπαϊκό Κοινοβούλιο δημοσιεύει στην ιστοσελίδα του στο Internet τουλάχιστον τις πληροφορίες που αναφέρονται στο άρθρο 9α του κανονισμού (EΚ) αριθ. 2004/2003 και στο άρθρο 169 του κανονισμού (ΕΚ) αριθ. 2342/2002 κατά το πρώτο εξάμηνο της επόμενης χρήσης.
   2.   Ο δικαιούχος δημοσιεύει τουλάχιστον τις πληροφορίες που διευκρινίζονται στο άρθρο 6 παράγραφος 1 του κανονισμού (ΕΚ) αριθ. 2004/2003 το αργότερο την 30ή Σεπτεμβρίου που έπεται της χρήσης για την οποία δόθηκε η επιδότηση, στην ιστοσελίδα του στο Internet ή, αν δεν έχει τέτοια ιστοσελίδα, σε κατάλληλο μέσο ενημέρωσης.
   Άρθρο 13
   Δικαίωμα προσφυγής
   Οι αποφάσεις που λαμβάνονται δυνάμει της παρούσης ρυθμίσεως μπορούν να αποτελέσουν αντικείμενο προσφυγής ενώπιον του Δικαστηρίου των Ευρωπαϊκών Κοινοτήτων και του Πρωτοδικείου των Ευρωπαϊκών Κοινοτήτων, υπό τις προϋποθέσεις που προβλέπει η συνθήκη.
   Άρθρο 14
   Μεταβατικές διατάξεις για το οικονομικό έτος 2008
   1.   Το Ευρωπαϊκό Κοινοβούλιο θα διαβιβάσει στα ενδιαφερόμενα κόμματα, το συντομότερο δυνατόν ύστερα από την έγκριση των τροποποιήσεων στους κανόνες αυτούς στις 18 Φεβρουαρίου 2008, τις πληροφορίες σε σχέση με τα συνδεόμενα ιδρύματα που αναφέρονται στο άρθρο 2.
   2.   Όταν ένα κόμμα υποβάλλει, βάσει των αλλαγών που επιφέρουν η τροποποίηση του κανονισμού (ΕΚ) αριθ. 2004/2003 ή οι παρόντες κανόνες, συμπληρωματική αίτηση, υπό την έννοια του άρθρου 2 του κανονισμού (ΕΚ) αριθ. 1524/2007:

               α)

               για τη δική του χρηματοδότηση: ο διατάκτης εξουσιοδοτείται κατ’ ανάθεση να υπογράψει την αντίστοιχη τροποποιητική σύμβαση επιδότησης χωρίς περαιτέρω απόφαση του προεδρείου·

               β)

               για τη χρηματοδότηση ιδρύματος: οι ημερομηνίες της 1ης Νοεμβρίου και της 1ης Φεβρουαρίου, που ορίζονται στο άρθρο 3 παράγραφος 1 και στο άρθρο 4 παράγραφος 2, αντικαθίστανται από την 28η Μαρτίου και την 28η Ιουνίου.

         Άρθρο 15
   Αναθεώρηση του κανονισμού
   Πριν από τις 30 Σεπτεμβρίου 2010, ο Γενικός Γραμματέας του Ευρωπαϊκού Κοινοβουλίου υποβάλλει στο προεδρείο έκθεση σχετικά με την εφαρμογή της παρούσης ρυθμίσεως. Η έκθεση περιέχει, ενδεχομένως, προτάσεις τροποποιήσεων που πρέπει να επέλθουν στην παρούσα ρύθμιση και στο σύστημα χρηματοδότησης των ευρωπαϊκών πολιτικών κομμάτων που προβλέπει ο κανονισμός (ΕΚ) αριθ. 2004/2003.
   Άρθρο 16
   Έναρξη ισχύος
   Η παρούσα ρύθμιση αρχίζει να ισχύει την ημέρα της έγκρισής της από το προεδρείο. Δημοσιεύεται στην Επίσημη Εφημερίδα της Ευρωπαϊκής Ένωσης καθώς και στην ιστοσελίδα του Ευρωπαϊκού Κοινοβουλίου.

      (1)  ΕΕ L 297 της 15.11.2003, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 357 της 31.12.2002, σ. 1.

      (4)  ΕΕ L 136 της 31.5.1999, σ. 1.

      ΠΑΡΑΡΤΗΜΑ 1

      ΠΑΡΑΡΤΗΜΑ 2α
      ΚΟΜΜΑ

         Παραρτημα: Ανάλυση του προβλεπόμενου προϋπολογισμού λειτουργίας

                        Δαπάνες

                     Επιλέξιμες δαπάνες

                     Προϋπ.

                     Πραγμ.

                        A.1:   Δαπάνες προσωπικού

                                 1.

                                 Μισθοί

                                 2.

                                 Επιβαρύνσεις

                                 3.

                                 Επαγγελματική επιμόρφωση

                                 4.

                                 Οδοιπορικά προσωπικού

                                 5.

                                 Λοιπές δαπάνες προσωπικού

                        A.2:   Δαπάνες υποδομής και εκμετάλλευσης

                                 1.

                                 Ενοίκια, επιβαρύνσεις και έξοδα συντήρησης

                                 2.

                                 Δαπάνες εγκατάστασης και συντήρησης εξοπλισμών

                                 3.

                                 Δαπάνες απόσβεσης κινητών και ακινήτων

                                 4.

                                 Χαρτικά και υλικό γραφείου

                                 5.

                                 Γραμματόσημα και τηλεπικοινωνίες

                                 6.

                                 Δαπάνες εκτύπωσης, μετάφρασης, αναπαραγωγής

                                 7.

                                 Λοιπές δαπάνες υποδομής

                        A.3:   Διοικητικές δαπάνες

                                 1.

                                 Δαπάνες τεκμηρίωσης (εφημερίδες, πρακτορεία τύπου, βάση δεδομένων)

                                 2.

                                 Δαπάνες μελετών και έρευνας

                                 3.

                                 Νομικές δαπάνες

                                 4.

                                 Δαπάνες λογιστικής και λογιστικών ελέγχων

                                 5.

                                 Στήριξη συνδεδεμένων οργανώσεων και επιδοτήσεις σε τρίτους

                                 6.

                                 Διάφορες διοικητικές δαπάνες

                        A.4:   Συνεδριάσεις και δαπάνες παράστασης

                                 1.

                                 Δαπάνες συνεδριάσεων του πολιτικού κόμματος

                                 2.

                                 Συμμετοχή σε σεμινάρια και διασκέψεις

                                 3.

                                 Έξοδα παράστασης

                                 4.

                                 Δαπάνες προσκλήσεων

                                 5.

                                 Λοιπές δαπάνες συνεδριάσεων

                        A.5:   Δαπάνες ενημέρωσης και δημοσιεύσεων

                                 1.

                                 Δαπάνες δημοσιεύσεων

                                 2.

                                 Δημιουργία και εκμετάλλευση ιστοσελίδων Internet

                                 3.

                                 Δαπάνες διαφήμισης

                                 4.

                                 Υλικό διαφήμισης (gadgets)

                                 5.

                                 Σεμινάρια και εκθέσεις

                                 6.

                                 Προεκλογικές εκστρατείες (1)

                                 7.

                                 Λοιπές δαπάνες που αφορούν την ενημέρωση

                                    A.6:

                                 Δαπάνες για εισφορές σε είδος

                                    A.7:

                                 Διάθεση πόρων στην «Πρόβλεψη για την κάλυψη των επιλέξιμων δαπανών που θα πραγματοποιηθούν το πρώτο τρίμηνο της χρήσης N+1»
                                  (1)

                                 A.

                                 ΣΥΝΟΛΟ ΕΠΙΛΕΞΙΜΩΝ ΔΑΠΑΝΩΝ

                        B.1.   Μη επιλέξιμες δαπάνες

                                 1.

                                 Διάθεση πόρων σε άλλες προβλέψεις

                                 2.

                                 Οικονομικές επιβαρύνσεις

                                 3.

                                 Συναλλαγματικές απώλειες

                                 4.

                                 Επισφαλείς απαιτήσεις

                                 5.

                                 Λοιπά (να διευκρινιστούν)

                                 B.

                                 ΣΥΝΟΛΟ ΜΗ ΕΠΙΛΕΞΙΜΩΝ ΔΑΠΑΝΩΝ

                                 Γ.

                                 ΣΥΝΟΛΟ ΔΑΠΑΝΩΝ

                                 H.1.

                                 Διάθεση ιδίων πόρων στον ειδικό λογαριασμό αποθεματικού (1)

                                 H.

                                 Κέρδος/ζημία για έλεγχο συμμόρφωσης προς τον κανόνα περί μη κερδοσκοπίας (G-H.1) (1)

                        Έσοδα

                     Προϋπ.

                     Πραγμ.

                                 Δ.1.

                                 Διάλυση της «Πρόβλεψης για την κάλυψη επιλέξιμων δαπανών που θα πραγματοποιηθούν το πρώτο τρίμηνο της χρήσης N» (1)

                                 Δ.2.

                                 Επιδότηση Ευρωπαϊκού Κοινοβουλίου

                                 Δ.3.

                                 Συνδρομές μελών

                                 3.1.

                                 από κόμματα μέλη

                                 3.2.

                                 από ατομικά μέλη

                                 Δ.4.

                                 Δωρεές

                                 4.1.

                                 άνω των 500 EUR

                                 4.2.

                                 κάτω των 500 EUR

                                 Δ.5.

                                 Λοιποί ίδιοι πόροι (για την κάλυψη επιλέξιμων δαπανών) (να απαριθμηθούν)

                                 Δ.6.

                                 Εισφορές σε είδος

                                 Δ.

                                 ΕΣΟΔΑ (για την κάλυψη επιλέξιμων δαπανών)

                                 Ε.1.

                                 Λοιποί ίδιοι πόροι (για την κάλυψη μη επιλέξιμων δαπανών) (να απαριθμηθούν)

                                 Ε.

                                 ΕΣΟΔΑ (για την κάλυψη μη επιλέξιμων δαπανών)

                                 ΣΤ.

                                 ΣΥΝΟΛΟ ΕΣΟΔΩΝ

                                 Ζ.

                                 Κέρδος/ζημία (F-C)

            (1)  Δεν εφαρμόζεται στους πολιτικούς οργανισμούς σε ευρωπαϊκό επίπεδο.

      ΠΑΡΑΡΤΗΜΑ 2β
      ΊΔΡΥΜΑ

         Παραρτημα: Ανάλυση του προβλεπόμενου προϋπολογισμού λειτουργίας

                        Δαπάνες

                     Επιλέξιμες δαπάνες

                     Προϋπ.

                     Πραγμ.

                        A.1:   Δαπάνες προσωπικού

                                 1.

                                 Μισθοί

                                 2.

                                 Επιβαρύνσεις

                                 3.

                                 Επαγγελματική επιμόρφωση

                                 4.

                                 Οδοιπορικά προσωπικού

                                 5.

                                 Λοιπές δαπάνες προσωπικού

                        A.2:   Δαπάνες υποδομής και εκμετάλλευσης

                                 1.

                                 Ενοίκια, επιβαρύνσεις και έξοδα συντήρησης

                                 2.

                                 Δαπάνες εγκατάστασης και συντήρησης εξοπλισμών

                                 3.

                                 Δαπάνες απόσβεσης κινητών και ακινήτων

                                 4.

                                 Χαρτικά και υλικό γραφείου

                                 5.

                                 Γραμματόσημα και τηλεπικοινωνίες

                                 6.

                                 Δαπάνες εκτύπωσης, μετάφρασης, αναπαραγωγής

                                 7.

                                 Λοιπές δαπάνες υποδομής

                        A.3:   Διοικητικές δαπάνες

                                 1.

                                 Δαπάνες τεκμηρίωσης (εφημερίδες, πρακτορεία τύπου, βάση δεδομένων)

                                 2.

                                 Δαπάνες μελετών και έρευνας

                                 3.

                                 Νομικές δαπάνες

                                 4.

                                 Δαπάνες λογιστικής και λογιστικών ελέγχων

                                 5.

                                 Στήριξη συνδεδεμένων οργανώσεων και επιδοτήσεις σε τρίτους

                                 6.

                                 Διάφορες διοικητικές δαπάνες

                        A.4:   Συνεδριάσεις και δαπάνες παράστασης

                                 1.

                                 Δαπάνες συνεδριάσεων του πολιτικού κόμματος

                                 2.

                                 Συμμετοχή σε σεμινάρια και διασκέψεις

                                 3.

                                 Έξοδα παράστασης

                                 4.

                                 Δαπάνες προσκλήσεων

                                 5.

                                 Λοιπές δαπάνες συνεδριάσεων

                        A.5:   Δαπάνες ενημέρωσης και δημοσιεύσεων

                                 1.

                                 Δαπάνες δημοσιεύσεων

                                 2.

                                 Δημιουργία και εκμετάλλευση ιστοσελίδων Internet

                                 3.

                                 Δαπάνες διαφήμισης

                                 4.

                                 Υλικό διαφήμισης (gadgets)

                                 5.

                                 Σεμινάρια και εκθέσεις

                                 6.

                                 Προεκλογικές εκστρατείες (1)

                                 7.

                                 Λοιπές δαπάνες που αφορούν την ενημέρωση

                                    A.6:

                                 Δαπάνες για εισφορές σε είδος

                                    A.7:

                                 Διάθεση πόρων στην «Πρόβλεψη για την κάλυψη των επιλέξιμων δαπανών που θα πραγματοποιηθούν το πρώτο τρίμηνο της χρήσης N+1»
                                  (1)

                                 A.

                                 ΣΥΝΟΛΟ ΕΠΙΛΕΞΙΜΩΝ ΔΑΠΑΝΩΝ

                        B.1   Μη επιλέξιμες δαπάνες

                                 1.

                                 Διάθεση πόρων σε άλλες προβλέψεις

                                 2.

                                 Οικονομικές επιβαρύνσεις

                                 3.

                                 Συναλλαγματικές απώλειες

                                 4.

                                 Επισφαλείς απαιτήσεις

                                 5.

                                 Λοιπά (να διευκρινιστούν)

                                 B.

                                 ΣΥΝΟΛΟ ΜΗ ΕΠΙΛΕΞΙΜΩΝ ΔΑΠΑΝΩΝ

                                 Γ.

                                 ΣΥΝΟΛΟ ΔΑΠΑΝΩΝ

                                 H.1.

                                 Διάθεση ιδίων πόρων στον ειδικό λογαριασμό αποθεματικού (1)

                                 H.

                                 Κέρδος/ζημία για έλεγχο συμμόρφωσης προς τον κανόνα περί μη κερδοσκοπίας (G-H.1) (1)

                        Έσοδα

                     Προϋπ.

                     Πραγμ.

                                 Δ.1.

                                 Διάλυση της «Πρόβλεψης για την κάλυψη επιλέξιμων δαπανών που θα πραγματοποιηθούν το πρώτο τρίμηνο της χρήσης N» (1)

                                 Δ.2.

                                 Επιδότηση Ευρωπαϊκού Κοινοβουλίου

                                 Δ.3.

                                 Συνδρομές μελών

                                 3.1.

                                 από κόμματα μέλη

                                 3.2.

                                 από ατομικά μέλη

                                 Δ.4.

                                 Δωρεές

                                 4.1.

                                 άνω των 500 EUR

                                 4.2.

                                 κάτω των 500 EUR

                                 Δ.5.

                                 Λοιποί ίδιοι πόροι (για την κάλυψη επιλέξιμων δαπανών) (να απαριθμηθούν)

                                 Δ.6.

                                 Εισφορές σε είδος

                                 Δ.

                                 ΕΣΟΔΑ (για την κάλυψη επιλέξιμων δαπανών)

                                 Ε.1.

                                 Λοιποί ίδιοι πόροι (για την κάλυψη μη επιλέξιμων δαπανών) (να απαριθμηθούν)

                                 Ε.

                                 ΕΣΟΔΑ (για την κάλυψη μη επιλέξιμων δαπανών)

                                 ΣΤ.

                                 ΣΥΝΟΛΟ ΕΣΟΔΩΝ

                                 Ζ.

                                 κέρδος/ζημία (F-C)

            (1)  Δεν εφαρμόζεται στους πολιτικούς οργανισμούς σε ευρωπαϊκό επίπεδο.


title: 2013/486/ΕΕ: Απόφαση του Συμβουλίου, της 23ης Σεπτεμβρίου 2013 , για την υπογραφή, εξ ονόματος της Ευρωπαϊκής Ένωσης, της εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Δημοκρατίας της Ινδονησίας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση

text:
               8.10.2013

               EL

               Επίσημη Εφημερίδα της Ευρωπαϊκής Ένωσης

               L 265/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Σεπτεμβρίου 2013
   για την υπογραφή, εξ ονόματος της Ευρωπαϊκής Ένωσης, της εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Δημοκρατίας της Ινδονησίας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση
   (2013/486/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Τον Μάιο του 2003, η Επιτροπή εξέδωσε ανακοίνωση προς το Ευρωπαϊκό Κοινοβούλιο και το Συμβούλιο με τίτλο «Η επιβολή της δασικής νομοθεσίας, η διακυβέρνηση και το εμπόριο (FLEGT) — Πρόταση για σχέδιο δράσης της ΕΕ», με την οποία ζητούσε τη λήψη μέτρων για την αντιμετώπιση της παράνομης υλοτομίας μέσω της σύναψης εθελοντικών συμφωνιών εταιρικής σχέσης με χώρες παραγωγής ξυλείας («σχέδιο δράσης της ΕΕ»). Τα συμπεράσματα του Συμβουλίου σχετικά με το σχέδιο δράσης εκδόθηκαν τον Οκτώβριο του 2003 (1), και εκδόθηκε σχετικό ψήφισμα του Ευρωπαϊκού Κοινοβουλίου στις 11 Ιουλίου 2005 (2).

               (2)

               Στις 5 Δεκεμβρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνιών εταιρικής σχέσης σχετικά με την εφαρμογή του σχεδίου δράσης της ΕΕ.

               (3)

               Ο κανονισμός (ΕΚ) αριθ. 2173/2005 του Συμβουλίου (3) δημιούργησε σύστημα αδειών FLEGT για τις εισαγωγές στην Ένωση ξυλείας από χώρες με τις οποίες η Ένωση έχει συνάψει εθελοντικές συμφωνίες εταιρικής σχέσης.

               (4)

               Οι διαπραγματεύσεις με τη Δημοκρατία της Ινδονησίας ολοκληρώθηκαν και η εθελοντική συμφωνία εταιρικής σχέσης μεταξύ της Ευρωπαϊκής Ένωσης και της Δημοκρατίας της Ινδονησίας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση (εφεξής «η συμφωνία») μονογραφήθηκε στις 4 Μαΐου 2011.

               (5)

               Η συμφωνία θα πρέπει να υπογραφεί με την επιφύλαξη της σύναψής της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, η υπογραφή της εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Δημοκρατίας της Ινδονησίας σχετικά με την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας προς την Ευρωπαϊκή Ένωση, με την επιφύλαξη της σύναψης της εν λόγω συμφωνίας (4).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα αρμόδια πρόσωπα για την υπογραφή της συμφωνίας, εξ ονόματος της Ένωσης, υπό την επιφύλαξη της σύναψής της.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 23 Σεπτεμβρίου 2013.

            Για το Συμβούλιο

            Ο Πρόεδρος

         V. JUKNA

      (1)  ΕΕ C 268 της 7.11.2003, σ. 1.

      (2)  ΕΕ C 157 E της 6.7.2006, σ. 482.

      (3)  Κανονισμός (ΕΚ) αριθ. 2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (ΕΕ L 347 της 30.12.2005, σ. 1).

      (4)  Το κείμενο της συμφωνίας θα δημοσιευθεί μαζί με την απόφαση για τη σύναψή της.


title: Απόφαση (ΕΕ) 2017/1731 του Ευρωπαϊκού Κοινοβουλίου, της 27ης Απριλίου 2017, σχετικά με το κλείσιμο των λογαριασμών της κοινής επιχείρησης Βιομηχανιών Βιοπροϊόντων για το οικονομικό έτος 2015

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/340

         ΑΠΌΦΑΣΗ (ΕΕ) 2017/1731 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με το κλείσιμο των λογαριασμών της κοινής επιχείρησης Βιομηχανιών Βιοπροϊόντων για το οικονομικό έτος 2015
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης Βιομηχανιών Βιοπροϊόντων για το οικονομικό έτος 2015,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης Βιομηχανιών Βιοπροϊόντων για το οικονομικό έτος 2015, που συνοδεύεται από την απάντηση της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 21ης Φεβρουαρίου 2017, σχετικά με τη χορήγηση απαλλαγής στην κοινή επιχείρηση για την εκτέλεση του προϋπολογισμού για το οικονομικό έτος 2015 (05875/2017 — C8-0088/2017),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 209,

               —

               έχοντας υπόψη τον κανονισμό (ΕΕ) αριθ. 560/2014 του Συμβουλίου, της 6ης Μαΐου 2014, σχετικά με την κοινή επιχείρηση Βιομηχανιών Βιοπροϊόντων (4), και ιδίως το άρθρο 12,

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (5),

               —

               έχοντας υπόψη το άρθρο 94 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A8-0103/2017),

               1.

               εγκρίνει το κλείσιμο των λογαριασμών της κοινής επιχείρησης Βιομηχανιών Βιοπροϊόντων για το οικονομικό έτος 2015·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή της κοινής επιχείρησης Βιομηχανιών Βιοπροϊόντων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ C 473 της 16.12.2016, σ. 7.

      (2)  ΕΕ C 473 της 16.12.2016, σ. 8.

      (3)  ΕΕ L 298 της 26.10.2012, σ. 1.

      (4)  ΕΕ L 169 της 7.6.2014, σ. 130.

      (5)  ΕΕ L 38 της 7.2.2014, σ. 2.